Komunikazzjoni mill-Kummissjoni lill-Kunsill u lill-Parlament Ewropew - Rapporti mill-Istati Membri dwar tipi ta' mġiba li kisru serjament ir-regoli tal-Politika Komuni tas-Sajd fl-2006 /* KUMM/2008/0670 finali */





[pic] | KUMMISSJONI TAL-KOMUNITAJIET EWROPEJ | Brussel 4.11.2008 KUMM(2008) 670 finali KOMUNIKAZZJONI MILL-KUMMISSJONI LILL-KUNSILL U LILL-PARLAMENT EWROPEW Rapporti mill-Istati Membri dwar tipi ta' mġiba li kisru serjament ir-regoli tal-Politika Komuni tas-Sajd fl-2006 KOMUNIKAZZJONI MILL-KUMMISSJONI LILL-KUNSILL U LILL-PARLAMENT EWROPEW Rapporti mill-Istati Membri dwar tipi ta' mġiba li kisru serjament ir-regoli tal-Politika Komuni tas-Sajd fl-2006 1. INTRODUZZJONI BIL-GħAN LI JIżDIED IL-LIVELL TA' TRANSPARENZA FIR-RIGWARD TA' KIF L-ISTATI MEMBRI JISSODISFAW L-OBBLIGI TAGħHOM FL-INFURZAR TAR-REGOLI KOMUNITARJI, IR-REGOLAMENT TAL-KUMMISSJONI (KE) NRU 1447/1999 [1] introduċa l-obbligu li l-Istati Membri jirrapportaw lill-Kummissjoni kull sena dwar kemm ġew individwati infrazzjonijiet "serji" u dwar is-sanzjonijiet li ġew imposti. Għal dan il-għan, ir-Regolament imsemmi stabbilixxa lista ta' 19-il tip ta' ksur tar-Regoli Komunitarji li tqiesu li huma partikolarment serji. L-Istati Membri huma obbligati jiżguraw li jittieħdu l-miżuri xierqa kontra l-persuni naturali jew ġuridiċi li jiksru r-regoli tal-Politika Komuni tas-Sajd[2]. It-tipi ta' mġiba elenkati huma marbuta mal-aktar obbligi importanti imposti mir-regoli Komunitarji dwar il-konservazzjoni tal-istokkijiet, il-monitoraġġ u t-tqegħid fis-suq tal-prodotti tas-sajd. Il-proċedura għar-rappurtar ta' informazzjoni meħtieġa lill-Kummissjoni hija stipulata fir-Regolament tal-Kummissjoni (KE) Nru 2740/1999[3]. Id-dejta trażmessa b'mezzi elettroniċi għandha tippermetti paragun bejn l-Istati Membri f'dak li jirrigwarda l-effikaċja tas-sistemi ta’ infurzar tagħhom. L-għan aħħari tal-leġiżlatur huwa li tinkiseb progressivament sitwazzjoni ta’ opportunitajiet indaqs fost is-sajjieda li, min-naħa tagħhom ikollhom kunfidenza akbar fl-awtoritajiet ta' kontroll madwar il-Komunità Ewropea u jirrispettaw ir-regoli Komunitarji dwar il-konservazzjoni tar-riżorsi tas-sajd. Din il-Komunikazzjoni tirreferi għall-każijiet ta' ksur serju tar-regoli tal-PKS u li għalihom infetaħ fajl fl-2006. Din hija s-seba’ Komunikazzjoni dwar din il-kwistjoni. Il-Kummissjoni ppreżentat l-aktar dejta rilevanti għas-sena 2000 fil-Komunikazzjoni tagħha tat-12 ta' Novembru 2001[4], għall-2001 fil-Komunikazzjoni tagħha tal-5 ta' Diċembru 2002[5], għall-2002 fil-Komunikazzjoni tagħha tal-15 ta' Diċembru 2003[6], għall-2003 fil-Komunikazzjoni tagħha tal-20 ta' Mejju 2005[7] u għall-2005 fil-Komunikazzjoni tagħha tal-25 ta' Lulju 2007[8]. 2. RAPPORTI MILL-ISTATI MEMBRI GħALL-2006 Ir-Regolament tal-Kummissjoni Nru 2740/1999 jistipula r-regoli dettaljati għat-trażmissjoni tad-dejta li tirrigwarda tipi ta' mġiba li kisru serjament ir-regoli tal-Politika Komuni tas-Sajd. Id-dejta għandha tintbagħat b’mezzi elettroniċi sabiex is-servizzi tal-Kummissjoni jkunu jistgħu jipproduċu tabelli, li mbagħad jinhemżu mal-Komunikazzjoni. Dawn it-tabelli huma maħsuba biex juru l-aktar fatturi interessanti li jirriżultaw mir-rapporti tal-Istati Membri. Id-dejta murija hija dik ipprovduta mill-Istati Membri, li ngħataw il-possibbiltà li jivverifikaw dawn iċ-ċifri qabel ma l-Komunikazzjoni tiġi ffinalizzata mill-Kummissjoni. Il-kummenti mibgħuta mill-Istati Membri tqiesu u hemm referenza espliċita għalihom kull fejn xieraq. 3. TAGħRIF SUPPLIMENTARI PPROVDUT MILL-ISTATI MEMBRI Peress li l-interpretazzjoni tat-tagħrif miġbur mhijiex faċli, ġaladarba tikkonsisti esklussivament minn settijiet ta' ċifri, u xi dejta sa ċertu punt tista' tqarraq b'dak li jkun, il-Kummissjoni stiednet lill-Istati Membri sabiex iressqu informazzjoni supplimentari li qisuha utli biex jiċċaraw l-analiżi taċ-ċifri. A. TAGħRIF ġENERALI SUPPLIMENTARI Il-punti ewlenin jistgħu jingħataw fil-qosor b'dan il-mod: - Il-proċeduri (ta’ natura amministrattiva jew kriminali) miftuħa għas-sanzjonar ta’ ksur tar-regoli tal-PKS ġeneralment huma twal, u jvarjaw fi Stati Membri differenti bejn xahar u xahrejn sa sena u sentejn. Fil-medja, iż-żmien meħtieġ sat-tmiem tal-proċedura kollha jidher li huwa bejn 8 u 12 jew 18-il xahar. Il-proċeduri kriminali huma l-itwal (pereżempju fil-Finlandja u fl-Iżvezja l-proċedimenti ġeneralment ikunu ta' natura kriminali) u f'ċerti Stati Membri jtulu sa 10 snin bl-istadji tal-appell. Il-proċeduri amministrattivi huma iqsar, u ġeneralment idumu madwar xahar – xahrejn. - Huwa notevoli li ħafna proċeduri għal infrazzjonijiet individwati s-sena l-oħra għadhom pendenti. - Ġeneralment, l-ispeċijiet li kienu affettwati l-aktar minn infrazzjonijiet serji kienu dawk l-ispeċijiet li għalihom hemm fis-seħħ pjanijiet ta' rkupru jew miżuri nazzjonali restrittivi u dawk b'valur kummerċjali għoli i.e. speċijiet demersali, merluzz, lingwata, salamun, sardin u inċova. - Jidher li l-aktar infrazzjonijiet serji jinsabu minn Stati Membri fiż-żoni tal-ICES bħaż-żona fil-Lvant tal-Mediterran, fil-Baħar tat-Tramuntana, fil-Baħar Baltiku, fis-Skagerrak u l-Kattegatt, lejn Andalucía u Galicia, iż-żona 30 tal-ICES, it-Tramuntana tal-Greċja, iż-żoni 34.3.1 u 34.2.2 tal-FAO - Il-biċċa l-kbira tal-infrazzjonijiet instabu matul spezzjonijiet fuq il-baħar. B. LEġIżLAZZJONI ġDIDA U L-AQWA PRASSI Bil-għan li jitwessa' l-ambitu tal-Komunikazzjoni, għall-ewwel darba din tinkludi referenza għal-leġiżlazzjoni nazzjonali u l-aqwa prassi. Fost l-istrumenti ġuridiċi l-ġodda u l-aqwa prassi fir-rigward tal-infurzar fil-qasam tas-sajd li ġew adotatti dan l-aħħar, ta' min wieħed isemmi: - L-adozzjoni minn Spanja ta’ regolamenti ġodda dwar miżuri amministrattivi proviżorji kontra xi wħud mill-infrazzjonijiet serji li allegatament seħħew, bil-għan li jiġu evitati u minimizzati l-effetti ta’ ħsara tagħhom. Dawn il-miżuri inkludew l-aktar iż-żamma tal-bastiment fil-port sakemm tiġi pprovduta garanzija. Dan diġà ta prova li jkollu effett ta’ deterrent billi jnaqqas l-għadd ta’ infrazzjonijiet. Inħolqot paġna elettronika rigward is-sanzjonijiet applikati f’każijiet ta’ infrazzjonijiet biex isservi ta’ gwida dwar il-kriterji ġuridiċi u ġudizzjarji għall-proċeduri fil-ġejjieni. - Franza intensifikat l-attivitajiet tagħha ta’ kontroll, partikolarment fir-rigward tan-nuqqas ta’ konformità mad-daqs minimu tal-ħut. Ir-reġim tas-sanzjonijiet amministrattivi li rriżulta mill-Istatut għall-Orjentazzjoni Agrikola 2006-2011 beda japplika fl-2006. - Il-Greċja stabbilixxiet Ċentru tal-Monitoraġġ tas-Sajd li jaħdem 24 siegħa kuljum u li skont il-leġiżlazzjoni nazzjonali jista’ jimponi sanzjonijiet fuq basimenti involuti fl-infrazzjonijiet. - L-Italja bdiet topera sistema ġdida għall-ipproċessar tad-dejta magħrufa bħala l-FINSIEL, u biha tiġbor dejta elettronika mill-flotta tas-sajd Taljana sabiex tikkonforma mal-obbligi tagħha skont ir-regolamenti tal-KE u s-sentenza tal-QEĠ C-161/05. - Is-Slovenja stabbiliet ukoll sistema ġdida tal-informazzjoni u tejbet il-Komunikazzjoni mal-partijiet interessati biex ittejjeb l-għarfien dwar ir-regoli tal-PKS. Dan l-aħħar ġie stabbilit Ċentru għall-Monitoraġġ tas-Sajd għall-ġbir u l-kontroverifika ta’ dejta dwar is-sajd biex jikkombina dejta VMS u s-sistema InfoRib għal informazzjoni mil-logbooks, id-dikjarazzjonijiet tal-ewwel bejgħ u d-dikjarazzjonijiet tal-ħatt. - Il-leġiżlazzjoni Żvediża tiddetermina l-ammont ta’ multi għal infrazzjonijiet serji fi proporzjon mal-qawwa tal-magna tal-bastiment, b’minimu ta’ 10 darbiet u massimu ta’ 500 darba l-qawwa tagħha f’kilowatts. Tipprevedi wkoll l-irtirar ta’ liċenzji professjonali tas-sajd u ta’ navigazzjoni iżda attwalment dan isir biss wara d-dħul fis-seħħ tas-sentenza kriminali. Dan l-irtirar jista’ jkun permanenti fil-każ ta’ infrazzjonijiet ripetuti mill-operatur. Il-kontroll fl-istadju tal-ewwel tranżazzjoni ġie msaħħaħ u b'hekk instabu aktar każijiet ta' ksur. 4. KAżIJIET TA' KSUR SERJU MQABBLA MAL-GħADD TA' BASTIMENTI TAS-SAJD F'KULL STAT MEMBRU It-tabella li ġejja tindika l-għadd ta' bastimenti attivi għall-2006, li turi tnaqqis ta’ 10 % meta mqabbel mal-bastimenti elenkati fir-Reġistru ta' Bastimenti tas-Sajd għal kull Stat Membru fil-31 ta' Diċembru 2005, flimkien mal-għadd totali ta' każijiet ta' ksur serju misjuba u rrappurtati mill-Istati Membri (esklussivament) għal bastimenti li jtajru l-bandiera tagħhom. Minkejja li ma nkunux preċiżi jekk nisiltu konklużjonijiet sodi billi nqabblu l-Istati Membri abbażi ta' dawn iċ-ċifri, peress li l-każijiet ta' ksur mhux dejjem huma marbuta mal-azzjonijiet tas-sajjieda iżda jinkludu wkoll dawk ta' operaturi ekonomiċi oħra, jidher li għall-maġġoranza tal-Istati Membri, l-għadd ta' każijiet ta' ksur individwati, meta mqabbla mad-daqs tal-flotta tagħhom, jenfasizza n-nuqqasijiet kbar fl-attivitajiet ta' kontroll jew saħansitra nuqqas totali ta' kontroll f'ċerti Stati Membri. Stat Membru | L-għadd ta' bastimenti attivi | Infrazzjonijiet serji | Il-Belġju | 107 | 29 | Id-Danimarka | 3,136 | 323 | Il-Ġermanja | 2,017 | 101 | Il-Greċja | 17,878 | 351 | L-Estonja | 994 | 0 | Spanja | 13,357 | 2,061 | Franza | 7,698 | 1,360 | L-Irlanda | 1,843 | 223 | L-Italja | 14,093 | 3,868 | Ċipru | 872 | 88 | Il-Latvja | 897 | 94 | Il-Litwanja | 266 | 4 | Malta | 1,413 | 0 | L-Olanda | 831 | 96 | Il-Polonja | 884 | 129 | Il-Portugall | 8,715 | 1,352 | Is-Slovenja | 179 | 22 | Il-Finlandja | 3,196 | 11 | L-Iżvezja | 1,567 | 80 | Ir-Renju Unit | 6,761 | 170 | TOTAL: | 86,704 | 10, 362 | 5. IR-RAPPORTI MRESSQA MILL-ISTATI MEMBRI L-għadd totali ta' każijiet irrappurtati mill-Istati Membri huwa ta' 10 362 u jkopri l-lista kollha ta' ksur inklużi fl-elenku tar-Regolament tal-Kunsill (KE) Nru 1447/1999. L-għadd huwa inqas minn 1 % iktar baxx milli fl-2005, u dan għandu jitqies flimkien mat-tnaqqis ta’ 10 % fl-għadd kumplessiv ta’ bastimenti attivi tal-UE: għalhekk ma hemm l-ebda titjib reali fil-livell ta’ konformità mar-regoli tal-PKS. F’termini assoluti, l-Istati Membri sabu biss 81 infrazzjoni inqas milli sabu fl-2005. Sabiex jiġu ffaċilitati l-eżerċizzju ta' paragun u l-osservazzjoni tax-xejriet attwali, għandna nqisu li l-għadd ta' każijiet ta' ksur serju li ġew individwati fis-snin preċedenti kien ta' 7 298 fl-2000, 8 139 fl-2001, 6 756 fl-2002, 9 502 fl-2003; 9 660 fl-2004 u 10 443 fl-2005. L-elementi ewlenin tat-tabelli annessi jistgħu jingħataw fil-qosor b'dan il-mod: 83 % tal-każijiet ta' ksur ġew individwati mill-Italja, Spanja, Franza u l-Portugall. Dawn il-pajjiżi huma wkoll fost dawk bl-akbar għadd ta' bastimenti. Fl-2006, il-maġġoranza tal-infrazzjonijiet serji seħħew fil-ħażna, fl-ipproċessar, fit-tqegħid fis-suq u t-trasport tal-prodotti tas-sajd li ma laħqux l-istandards ta’ kummerċjalizzazzjoni fis-seħħ, u dan ikkontribwixxa għal 20 % tal-infrazzjonijiet, filwaqt li s-sajd mhux awtorizzat ġie fit-tieni post bi 18 % tal-każijiet. Il-falsifikazzjoni jew in-nuqqas ta’ reġistrazzjoni ta’ dejta telgħu għat-tielet post biex jikkostitwixxu 13 % u n-nuqqas ta' konformità mar-regoli dwar id-daqs minimu ġie fir-raba' post b'10 %. Il-bqija tat-tipi ta’ infrazzjonijiet serji kienu inqas minn 10 % mill-għadd kumplessiv. Dawn il-perċentwali huma simili għal dawk għall-2005, iżda l-għadd ta’ każijiet ta’ ħżin, ipproċessar, tqegħid fis-suq u ttrasportar ta’ prodotti tas-sajd li ma jissodisfawx l-istandards ta’ kummerċjalizzazzjoni, ta’ sajd mingħajr liċenzja u ta’ falsifikar jew nuqqas ta’ reġistrazzjoni ta’ dejta elettronika żdied. L-għadd ta' każijiet ta' tbagħbis tas-Sistema ta' Monitoraġġ tal-Bastimenti (VMS) ukoll żdied meta mqabbel mas-snin preċedenti. Fl-2006, 7 973 proċedura ntemmu b’sanzjoni, jiġifieri 77 % tal-għadd kumplessiv tal-infrazzjonijiet individwati - inqas mis-sena ta' qabel fejn il-każijiet sanzjonati ammontaw għal 83 %. Huwa interessanti li wieħed josserva li mill-proċeduri mibdija, 72 % kienu ta’ natura amministrattiva, 25 % kienu kriminali u l-bqija mħallta. Għad hemm differenzi sostanzjali u inspjegabbli f'dak li jirrigwarda l-istess tip ta' infrazzjoni madwar l-UE u l-multa medja imposta madwar l-UE fil-proċedimenti li ntemmu b'penali fl-2006 kienet EUR 1 548 . Huwa notevoli li din iċ-ċifra hija l-istess bħall-multa medja għall-2005, b’differenza ta’ bejn EUR 170 f’ċerti Stati Membri għal EUR 6 070 f’oħrajn. Il-multa medja hija inqas minn nofs il-multa medja imposta fl-2003 (EUR 4 664) u inqas mill-multa medja imposta fl-2004 (EUR 2 272). Huwa notevoli li l-multi massimi fl-Istati Membri varjaw bejn EUR 170 u EUR 120 000. L-għadd ta’ liċenzji rtirati kien 1082, sfortunatament biss 10 % tal-każijiet. B’paragun ma’ dan, fl-2004 ġew irtirati 1 226 liċenzja fi 13 % tal-każijiet. Din il-miżura ġiet applikata l-aktar fil-wisa’ fil-Greċja – f’71 % tal-każijiet u fi Spanja – f’36 %, fid-Danimarka u fl-Olanda ntużat fi ftit inqas minn 10 % tal-każijiet u fil-bqija tal-Istati Membri fi 2 % tal-każijiet jew inqas biss. Fl-aħħarnett, l-ammont imħallas mill-industrija tas-sajd bħala konsegwenza tal-penalitajiet finanzjarji imposti fl-2006 (EUR 9 281 miljun) jibqa' insinifikanti u affettwa biss 0.04 % tal-għadd ta’ bastimenti tas-sajd kollha attivi. 6. RIMARKI ġENERALI DWAR IR-RAPPORTI MILL-ISTATI MEMBRI Wara li enfasizzat għal darb'oħra kemm huwa diffiċli li wieħed jinterpreta l-ġabra ta' ċifri li jidhru fit-tabelli, mingħajr il-kummenti mill-Istati Membri, il-Kummissjoni tikkonkludi li s-sitwazzjoni mhux veru tjiebet meta mqabbla ma' dik tas-sena l-oħra. Huwa partikolarment inkwetanti li l-livell inadegwat ta' sanzjonijiet imposti fil-maġġoranza tal-każijiet misjuba flimkien mal-probabbiltà baxxa li wieħed jinqabad u jiġi segwit mill-awtoritajiet ta' kontroll jista' jikkonvinċi lis-sajjied li l-benefiċċji ekonomiċi li jista' jieħu billi jikser ir-regoli jagħmlu tajjeb għar-riskju li jieħu. Din l-inkongruwenza fil-livell tal-penalitajiet tippermetti li l-industrija tas-sajd tqis l-ispejjeż imposti għal infrazzjonijiet tar-regoli tal-PKS sempliċement bħala spiża operattiva ordinarja tal-impriża, u dan ixejjen kwalunkwe inċentiv reali biex hija tikkonforma. Is-sospensjoni tal-liċenzji tas-sajd jew biex titwettaq attività professjonali hija għodda effettiva ħafna biex tittejjeb il-konformità mar-regoli tal-PKS, għaliex tista’ tiġi applikata malajr u għandha effett immedjat. Il-Kummissjoni nnutat li xi Stati Membri introduċew din il-miżura li qabel ma kinitx teżisti fis-sistema legali tagħhom. Hija ħasra li l-maġġoranza tal-Istati Membri għadhom sa issa ma bdewx jużaw din l-għodda, għallinqas meta l-infrazzjoni tant tkun serja li l-ftuħ ta' proċedimenti kriminali jkun ġustifikat. 7. KAżIJIET TA' KSUR MISJUBA FIL-QAFAS TAL-ORGANIZZAZZJONIJIET REġJONALI TAS-SAJD (RFMOS) Diversi RFMOs stabilixxew skemi ta' kontroll li jipprevedu r-reġistrar tal-każijiet ta' ksur. Pereżempju, skemi bħal dawn jeżistu fi ħdan l-Organizzazzjoni tas-Sajd fil-Majjistral tal-Atlantiku (NAFO) u l-Organizzazzjoni tas-Sajd fil-Grigal tal-Atlantiku (NEAFC). L-RFMOs stabbilixxew il-listi tagħhom ta' każijiet ta' ksur tar-regoli adottati għal għanijiet ta' konservazzjoni li għandhom jitqiesu bħala "serji". Dawn il-każijiet ta' ksur mhumiex irrappurtati bħala tali fil-kuntest ta' din il-Komunikazzjoni, iżda l-Kummissjoni tassumi li l-każijiet ta' ksur tar-regoli tal-PKS minn bastimenti li joperaw fil-qafas tal-RFMOs imsemmija hawn fuq huma mniżżla fost il-każijiet innotifikati lill-Kummissjoni għall-iskopijiet ta' din il-Komunikazzjoni. Ta' min wieħed jinnota li l-Komunità Ewropea tressaq rapport annwali lill-Organizzazzjonijiet imsemmija dwar il-każijiet ta' ksur misjuba u nnotifikati lis-servizzi tal-Kummissjoni mill-awtoritajiet nazzjonali ta' kontroll. Madankollu mhux possibbli li wieħed iqabbel id-dejta trażmessa lill-RFMOs u dik murija fl-annessi għal din il-Komunikazzjoni, peress li t-tipi ta' każijiet ta' ksur mhumiex identiċi. Fil-kuntest tal-RFMOs, jidher li ġew individwati żewġ infrazzjonijiet serji mwettqa minn bastimenti Komunitarji fiż-żona tan-NEAFC fl-2006. Biex nieħdu paragun, fiż-żona tan-NEAFC matul l-istess perjodu ġew individwati tliet infrazzjonijiet serji minn bastimenti tal-partijiet kontraenti l-oħra. Fir-rigward tan-NAFO, ġew notifikati 15-il każ ta' ksur allegat mill-UE u partijiet kontraenti oħra. L-għadd ta’ infrazzjonijiet naqas meta mqabbel mal-2005 meta nstabu 21 każ ta’ infrazzjoni. Jista’ jsir paragun ieħor mal-għadd ta’ 12 mwettqa minn partijiet kontraenti oħra fl-2006. Huwa interessanti li nosservaw, barra minn hekk, li kien hemm ċaqliqa fin-NAFO fl-2006 lejn żieda fl-ispezzjonijiet tal-portijiet, inklużi, inter alia, spezzjonijiet fil-port tal-qabdiet imtella' l-art, għall-qbil mal-ammonti rrappurtati, paragun bejn is-sorsi tad-dejta dwar il-qabdiet u t-tħejjija ta’ mapep tal-fond tal-ilma f’format elettroniku meta mqabbla mal-ispeċijiet fil-mira. 8. IT-TRIQ ’IL QUDDIEM Il-valur tal-pubblikazzjoni annwali tal-Komunikazzjoni dwar "infrazzjonijiet serji" jeħtieġ li tiġi vvalutata mill-ġdid bir-reqqa bħala għodda biex jiġu mqabbla r-rendimenti tal-Istati Membri fl-iżgurar tal-konformità mar-regoli tal-PKS fil-kuntest tar-riforma li jmiss tas-sistema ta’ Kontroll tal-PKS. Teżisti ħtieġa urġenti li jkun żgurat li fil-prattika jkun hemm kundizzjonijiet ġusti fl-Istati Membri kollha. Ħafna huma tal-fehma li hija ta' importanza kbira li tinkiseb trasparenza sħiħa fir-rigward tas-sanzjonijiet li japplikaw l-Istati Membri għal każijiet ta' ksur tar-regoli tal-PKS sabiex jittejjeb l-infurzar. Madankollu, l-esperjenza li nkisbet permezz tal-Komunikazzjonijiet dwar "każijiet ta' ksur serju", bejn is-sena 2000 sal-2006, uriet biċ-ċar li dan mhux se jkun possibbli mingħajr adattamenti kbar fit-testi ġuridiċi u armonizzazzjoni tal-proċeduri ta’ kontroll fuq il-livell tal-KE. Il-Kummissjoni tinnota d-differenzi sinifikanti tas-sanzjonijiet imposti mill-Istati Membri differenti għall-istess tip ta’ infrazzjonijiet serji u tenfasizza l-fatt li s-sanzjonijiet kumplessivi imposti mhumiex ta’ deterrent biżżejjed, peress li ma jipprovdu l-ebda inċentiv reali għall-konformità. Ir-riżultat huwa li s-sistemi ta’ spezzjoni ma jirnexxielhomx isibu u jipprevjenu l-infrazzjonijiet. Il-Kummissjoni tinnota li s-sistemi nazzjonali huma diverġenti minħabba n-nuqqas ta’ standards ġenerali għall-ispezzjoni li għalhekk la jiżguraw biżżejjed pressjoni mill-ispezzjonijiet u lanqas ma jottimizzaw l-attivitajiet ta' spezzjoni. Jistgħu jinsiltu żewġ konklużjonijiet ewlenin f’dan ir-rigward: l-ewwelnett, għadhom jeżistu nuqqasijiet serji fil-kontroll u l-infurzar tas-sanzjonijiet kontra infrazzjonijiet serji, u dan jikkomprometti l-effikaċja tal-Politika Komuni tas-Sajd. It-tieni nett, hemm nuqqas ta’ uniformità li tirriżulta f'implimentazzjoni inekwitabbli fuq il-livell tal-KE. Il-Qorti tal-Awdituri waslet għall-istess konklużjonijiet fir-Rapport Speċjali, kritiku ferm, għall-07/2007, fejn enfasizzat li s-sanzjonijiet għandu jkollhom effett deterrenti u għandhom ikunu armonizzati. Fid-dawl tal-punti msemmija hawn fuq, il-Kummissjoni biħsieba tniedi riforma ambizzjuża tal-politika tal-UE għall-kontroll tas-sajd. L-inizjattiva għandha tindirizza bl-aktar mod komprensiv, globali u integrat in-nuqqasijiet kollha identifikati. Fil-kuntest tar-riforma tal-Kontroll, se se tkun meħtieġa l-introduzzjoni ta’ sanzjonijiet amministrattivi armonizzati fuq il-livell tal-KE, l-introduzzjoni ta’ definizzjoni aktar ċara ta’ infrazzjonijiet serji u l-introduzzjoni ta’ definizzjoni aktar ċara tal-miżuri ta’ infurzar. Ir-riforma se tkun immirata biex tiggarantixxi l-ugwalità u l-kompetizzjoni ġusta, biex b’hekk tiġi evitata l-migrazzjoni ta’ trażgressuri lejn Stati Membri fejn l-infrazzjonijiet ikunu penalizzati b’inqas severità, kif ukoll biex tiġi stabbilita kultura ta' konformità fost l-operaturi. Barra minn hekk, se tiżviluppa approċċ armonizzat ġdid għall-ispezzjoni u l-kontroll, it-tisħiħ tal-effikaċja tas-sistemi ta’ kontroverifikar tad-dejta, titjib tal-kapaċità tal-Kummissjoni biex tiżgura l-konformità mar-regoli tal-KE dwar il-PKS, tħeġġeġ l-użu ta' teknoloġiji moderni u fl-aħħarnett trawwem kultura ta' konformità. Huwa maħsub li l-adozzjoni ta’ din il-proposta tal-Kummissjoni sseħħ f’Ottubru 2008. Fir-rigward tal-Istati Membri, il-Kummissjoni tenfasizza li se jibqgħu primarjament responsabbli biex jiżguraw l-implimentazzjoni tar-regoli tal-PKS wara r-Riforma tal-Kontroll u għal darba oħra tappellalhom biex iqisu kif jixraq l-obbligu li jiżguraw il-konformità mar-regoli tal-PKS bil-mezzi kollha possibbli. Tħeġġiġhom, b'mod partikolari, biex iżidu l-kooperazzjoni bejniethom fl-individwazzjoni u s-segwitu tal-infrazzjonijiet. Il-Kummissjoni jkollha tenfasizza li l-Istati Membri ma jissodisfawx l-obbligi kollha tagħhom li jirriżultaw mir-regoli tal-PKS. Biżżejjed jingħata eżempju wieħed: l-Istati Membri għadhom mhumiex attrezzati bil-mezzi xierqa li jippermettulhom jiġbru, jipproċessaw u jevalwaw dejta dwar "każijiet ta' ksur serju" tar-regoli tal-PKS, kif għandhom jagħmlu. L-Istati Membri ma stabbilixxewx databases għall-introduzzjoni ta' aspetti rilevanti marbuta ma' kull każ individwali. Il-Kummissjoni tixtieq tinsisti dwar dan il-punt. Mingħajr database kompjuterizzata li jkun fiha informazzjoni dwar, pereżempju, it-trażgressur, il-bastiment jew l-impriża, id-dispożizzjonijiet ġuridiċi, l-ispeċijiet u ż-żoni ta' sajd, il-kuntest ekonomiku, l-ispejjeż amministrattivi, is-sanzjonijiet ewlenin u dawk anċillari imposti, mhux se jkun possibli nivvalutaw l-imġiba, ir-rendiment amministrattiv u l-effikaċja tal-leġiżlazzjoni fis-seħħ. Huwa biss billi tiġi pproċessata din id-dejta u dik inkluża fid- databases diġà previsti mil-liġi Komunitarja (bħar-reġistru tal-Flotta, l-istatistika, ir-reġistri VMS), li tkun possibbli l-valutazzjoni tar-rendiment tal-Istati Membri, it-tqabbil bejniethom u eventwalment isir l-aġġustament tal-proċeduri amministrattivi u t-testi leġiżlattivi, sabiex ir-regoli tal-PKS jiġu infurzati effettivament. In-nuqqas ta’ kontroverifikar tad-dejta wkoll huwa problema urġenti li jeħtieġ li tiġi indirizzata. F’dan ir-rigward, diġà jista’ jitqies eżempju ta’ prassi tajba li diġà hija fis-seħħ f’diversi Stati Membri – it-twaqqif ta’ sistemi għat-trattament awtomatiku tar-rapporti ta’ spezzjoni, li jagħtu riżultati tajbin ħafna. Il-vantaġġi ta’ dawn is-sistemi jinkludu l-unifikazzjoni tal-proċeduri, iċ-ċentralizzazzjoni tad-dejta, il-faċilità għall-użu, l-iffrankar tal-ispejjeż tat-taħriġ, l-appoġġ multilingwali għall-formuli kollha, il-flessibbiltà b’risposta għar-regolamenti li jinbidlu u sigurtà aktar stretta permezz ta’ identifikazzjoni bbażata fuq il-formoli. Il-Kummissjoni diġà ssuġġeriet format li għandu jintuża mill-amministrazzjonijiet nazzjonali għal dak l-għan. Hija lesta li tgħin lill-Istati Membri, ukoll finanzjarjament permezz ta' linji eżistenti tal-baġit, biex tintroduċi għodod ġodda.Għalhekk, filwaqt li qiegħda titħejja riforma komprensiva tal-qafas ta' kontroll, il-Kummissjoni tħeġġeġ lill-Istati Membri biex jikkooperaw u biex japplikaw il-leġiżlazzjoni tagħhom u l-organizzazzjoni amministrattiva kif xieraq. Lista ta' tabelli fl-Anness I Għadd ta’ infrazzjonijiet serji mqassma skont l-Istati Membri għall-2006; II Infrazzjonijiet skont il-pajjiż u n-nazzjonalità għall-2006; III Għadd ta' każijiet fejn ġew imposti sanzjonijiet u l-għadd ta’ infrazzjonijiet skont it-tip ta' ksur serju u skont l-Istat Membru għall-2006 IV Multi medji u l-għadd ta' infrazzjonijiet skont it-tip ta' ksur serju u skont l-Istat Membru għall-2006; V Għadd ta’ konfiski u l-għadd ta' infrazzjonijiet skont it-tip ta' ksur serju u skont l-Istat Membru għall-2006; VI Għadd ta’ liċenzji rtirati u l-każijiet ta’ ksur serju skont l-Istat Membru għall-2006 VI A Għadd ta’ liċenzji temporanji rtirati u l-każijiet ta’ ksur serju , skont l-Istat Membru għall-2006; VI B Għadd ta’ liċenzji permanenti rtirati u l-każijiet ta’ ksur serju , skont l-Istat Membru għall-2006; VII Ammont imħallas mis-settur tas-sajd f'kull Stat Membru fl-2006 b’riżultat ta’ infrazzjonijiet serji ; VIII Għadd ta’ infrazzjonijiet serji skont iż-żona għall-2006; IX Għadd ta’ infrazzjonijiet serji skont il-port tas-sajd għall-2006; X Tip ta' proċedura miftuħa skont il-gravità tal-infrazzjoni u skont l-Istati Membri għall-2006 [pic] [pic] [pic] [pic] [pic] [pic] [pic] [pic] [pic] [pic] [pic] [pic] [pic][pic][pic][pic] [1] ĠU L 167, 02.07.1999, p.5 [2] Art. 25 tar-Regolament tal-Kunsill (KE) Nru 2371/2002 tal-20 ta' Diċembru 2002 dwar il-konservazzjoni u l-isfruttar sostenibbli ta' riżorsi tas-sajd skond il-Politika Komuni dwar is-Sajd, ĠU L 358, tal-31.12.2002, p. 59. [3] ĠU L 328, 22.12.1999, p.62. [4] COM (2001) 650, 12.11.2001 [5] COM (2002) 687, 05.12.2002 [6] COM (2003) 782, 15.12.2003 [7] COM (2005) 207, 30.05.2005 [8] COM (2007) 448, 25.07.2007